Waboom

Die waboom (Protea nitida) – voorheen Protea arborea – is die proteaspesie wat die volopste voorkom in die winterreënvalgebied. Hierdie spesie is endemies aan Suid-Afrika en kom in die Wes- en Oos-Kaap voor vanaf die Bokkeveldeskarp, Kaapse Skiereiland tot by die Groot-Winterhoekberge in die Oos-Kaap. Dit is deel van die fynbos-bioom. Op die SANBI-rooilys is dit as 'veilig' (LC) gelys. Die plant word tot 5 m hoog maar spesies van 9 m bestaan. Dit is die enigste proteaspesie wat groot genoeg word sodat die hout gebruik kan word. Dit blom regdeur die jaar met 'n hoogtepunt van Mei tot Augustus.

Die plant spruit weer uit na dit gebrand het. Die saad word in 'n doppie geberg en daarna deur die wind versprei. Die plant is eenslagtig. Bestuiwing vind plaas deur die werking van voëls. Die plant groei in vlak sandsteengrond of krake in rots op hoogtes van 0 - 1 200 m.

Die waboom het sy naam te danke aan die Voortrekkers wat die boom se hout gebruik het om ossewaens van te maak. Die hout van die boom het nie reguit vesels nie, maar is inmekaar gevleg. Dit maak die hout besonder sterk. Verskeie onderdele van 'n ossewa, soos die wielvellings word hiervan gemaak.

Die Protea nitida staan ook bekend as die blousuikerbos, bobbejaansuikerbos of brandhout. Die boom se FSA-nommer is 86.

Fotogalery

Sien ook 
 Alfabetiese lys van Suid-Afrikaanse bome
 Lys van proteaspesies

Bronne 
 Algemene gids tot BOME. Keith, Paul & Meg Coates Palgrave. 2000. ISBN 1-86872-527-8
 Biodiversityexplorer
 PlantZAfrica
 Protea Atlas
 Plants of the World Online

Verwysings

Eksterne skakels 

Protea
Bome van Afrika
Flora van Suid-Afrika
Endemiese plante van Suid-Afrika